               9.2.2018

               FI

               Euroopan unionin virallinen lehti

               C 50/91

         P8_TA(2016)0081
   Toimielinten välinen sopimus paremmasta lainsäädännöstä
   Euroopan parlamentin päätös 9. maaliskuuta 2016 parempaa lainsäädäntöä koskevan Euroopan parlamentin, Euroopan unionin neuvoston ja Euroopan komission välisen toimielinten sopimuksen tekemisestä (2016/2005(ACI))
   (2018/C 050/13)

      Euroopan parlamentti, joka

               —

               ottaa huomioon puheenjohtajakokouksen 16. joulukuuta 2015 tekemän päätöksen,

               —

               ottaa huomioon luonnoksen Euroopan parlamentin, Euroopan unionin neuvoston ja Euroopan komission väliseksi toimielinten sopimukseksi paremmasta lainsäädännöstä,

               —

               ottaa huomioon Euroopan unionista tehdyn sopimuksen 17 artiklan 1 kohdan,

               —

               ottaa huomioon Euroopan unionin toiminnasta tehdyn sopimuksen 295 artiklan,

               —

               ottaa huomioon komission ehdotuksen toimielinten sopimukseksi paremmasta sääntelystä (COM(2015)0216 ja sen liitteet),

               —

               ottaa huomioon 20. lokakuuta 2010 tehdyn puitesopimuksen Euroopan parlamentin ja Euroopan komission välisistä suhteista (1), jäljempänä ”vuoden 2010 puitesopimus”,

               —

               ottaa huomioon 16. joulukuuta 2003 tehdyn Euroopan parlamentin, Euroopan unionin neuvoston ja Euroopan yhteisöjen komission välisen toimielinten sopimuksen paremmasta lainsäädännöstä (2), jäljempänä ”vuoden 2003 toimielinten sopimus”,

               —

               ottaa huomioon 4. helmikuuta 2014 antamansa päätöslauselman EU:n sääntelyn tilasta ja toissijaisuus- ja suhteellisuusperiaatteista – 19. kertomus, ”Parempi säädöskäytäntö vuonna 2011” (3),

               —

               ottaa huomioon 16. syyskuuta 2015 antamansa päätöslauselman komission vuoden 2016 työohjelmasta (4),

               —

               ottaa huomioon 18. ja 19. helmikuuta 2016 kokoontuneen Eurooppa-neuvoston päätelmät,

               —

               ottaa huomioon työjärjestyksen 140 artiklan 1 kohdan,

               —

               ottaa huomioon perussopimus-, työjärjestys- ja toimielinasioiden valiokunnan mietinnön (A8-0039/2016),

               A.

               toteaa pyytäneensä moneen kertaan, että vuoden 2003 toimielinten sopimuksesta neuvoteltaisiin uudelleen, jotta voitaisiin ottaa huomioon Lissabonin sopimuksella luotu uusi lainsäädäntöympäristö, vakiinnuttaa nykyiset parhaat käytännöt ja saattaa sopimus ajan tasalle paremman lainsäädännön agendan mukaisesti;

               B.

               ottaa huomioon, että alueiden komitea, Euroopan talous- ja sosiaalikomitea ja eri kansalliset parlamentit ovat ilmaisseet näkemyksensä 19. toukokuuta 2015 annetusta komission tiedonannosta ”EU-agenda: paremmalla sääntelyllä parempiin tuloksiin” (COM(2015)0215), edellä mainitusta komission ehdotuksesta toimielinten sopimukseksi paremmasta sääntelystä tai toimielinten välillä saavutetusta paremmasta lainsäädännöstä tehtävää uutta toimielinten välistä sopimusta koskevasta yhteisymmärryksestä;

               C.

               ottaa huomioon, että edellä mainitussa 16. syyskuuta 2015 annetussa päätöslauselmassaan parlamentti piti myönteisenä neuvottelujen käynnistämistä uudesta parempaa lainsäädäntöä koskevasta toimielinten sopimuksesta ja asetti joitakin painopisteitä, jotka koskivat etenkin komission lainvalmistelun laatua, monivuotista ja vuotuista ohjelmasuunnittelua, säädösehdotusten vaikutustenarvioinnin tehostumista, lainsäädäntövallan käyttäjien tasa-arvoista kohtelua lainsäädäntöprosessin aikana annettavien tietojen osalta, asianmukaista toimielinten välistä kuulemista, parlamentin ehdotusten ja suositusten huomioon ottamista komissiossa sekä yksityiskohtaisten perustelujen esittämistä kunkin kaavaillun peruuttamisen yhteydessä;

               D.

               ottaa huomioon, että toimielinten väliset neuvottelut aloitettiin virallisesti 25. kesäkuuta 2015;

               E.

               ottaa huomioon, että puheenjohtajakokous hyväksyi 16. joulukuuta 2015 ääntenenemmistöllä alustavan sopimuksen, jonka kolmen toimielimen neuvottelijat olivat 8. joulukuuta 2015 saaneet aikaan parempaa lainsäädäntöä koskevan uuden toimielinten välisen sopimuksen, jäljempänä ”uusi toimielinten sopimus”, sanamuodosta;

               F.

               ottaa huomioon, että uuden toimielinten sopimuksen on tarkoitus korvata vuoden 2003 toimielinten sopimus ja vaikutustenarviointia koskeva toimielinten yhteinen lähestymistapa marraskuulta 2005 ja että uuden toimielinten sopimuksen liitteen on tarkoitus korvata delegoituja säädöksiä koskeva yhteisymmärrys vuodelta 2011;

               G.

               ottaa huomioon, että tämän päätöksen liitteessä II olevan Euroopan parlamentin ja komission lausuman mukaan uusi toimielinten sopimus ei rajoita vuoden 2010 puitesopimuksen soveltamista;

               H.

               toteaa kuitenkin, että vuoden 2010 puitesopimuksen tietyt määräykset saattavat vanhentua tai ne on saatettava ajan tasalle uuden toimielinten sopimuksen vuoksi;

               I.

               ottaa huomioon, että uuden toimielinten sopimuksen mukaan toimielinten on vielä neuvoteltava erityisesti kansainvälisten sopimusten tekemiseen liittyvistä käytännön yhteistyöjärjestelyistä ja tietojenvaihdosta sekä perusteista, jotka koskevat Euroopan unionin toiminnasta tehdyn sopimuksen delegoituja säädöksiä koskevan 290 artiklan ja täytäntöönpanosäädöksiä koskevan 291 artiklan soveltamista;

               J.

               ottaa huomioon, että tiettyjä parlamentin työjärjestyksen määräyksiä, esimerkiksi komission työohjelmaan ja säädösten oikeusperustan tarkistamiseen liittyviä määräyksiä, on mukautettava uuteen toimielinten sopimukseen;

               K.

               katsoo, että uudessa toimielinten sopimuksessa otetaan tavalla tai toisella huomioon tärkeimmät parlamentin perussopimus-, työjärjestys- ja toimielinasioiden valiokunnan huolenaiheet, jotka se esitti 22. huhtikuuta 2015 päivätyssä asiakirjassaan ”Contribution of AFCO to the position of the European Parliament for the negotiations on the revision of the Interinstitutional Agreement on Better Law-Making”;

               1.

               suhtautuu toimielinten aikaansaamaan sopimukseen myönteisesti ja katsoo sen olevan hyvä perusta toimielinten välisen uuden, avoimemman suhteen luomiselle ja kehittämiselle, jotta voidaan parantaa lainsäädäntöä ja palvella näin unionin kansalaisten etua;

               2.

               pitää lainsäädännön parantamisen kannalta erittäin valitettavana, että toimielinten sopimuksesta käydyissä neuvotteluissa ei noudatettu vakiintunutta käytäntöä Euroopan parlamentin valiokuntamenettelyn suhteen;

               3.

               pitää erityisen myönteisinä neuvotteluissa saavutettuja tuloksia, jotka koskevat monivuotista ja vuotuista toimielinten välistä ohjelmasuunnittelua, parlamentin lainsäädäntöaloitteiden seurantaa komissiossa sekä perustelujen esittämistä ja kuulemisten järjestämistä lainsäädäntöehdotusten kaavaillun peruuttamisen yhteydessä; korostaa, että sovitulla komission työohjelman painottamisella ei voida oikeuttaa parlamentin oman lainsäädäntövallan tai aloiteoikeuden rajoittamista; suhtautuu myönteisesti sovittuun toimielinten väliseen näkemysten vaihtoon siinä tapauksessa, että säädöksen oikeusperustaa aiotaan muuttaa, ja ilmoittaa aikovansa vastustaa määrätietoisesti kaikkia pyrkimyksiä heikentää Euroopan parlamentin lainsäädäntövaltaa oikeusperustaa muuttamalla;

               4.

               korostaa uuden toimielinten sopimuksen paremman lainsäädännön välineitä (vaikutustenarvioinnit, julkiset sekä sidosryhmien kuulemiset, arvioinnit jne.) koskevien määräysten merkitystä sen kannalta, että mahdollistetaan tietoon perustuva, osallistava ja avoin päätöksenteko sekä lainsäädännön asianmukainen soveltaminen, ja toteaa, että määräykset myös turvaavat lainsäätäjien oikeudet; katsoo, että vaikutustenarviointien on oltava kattavia ja tasapainoisia ja niissä olisi arvioitava muun muassa, mitä kustannuksia tuottajille, kuluttajille, työntekijöille, hallinnolle ja ympäristölle aiheutuu, jos tarvittavaa lainsäädäntöä ei anneta; on huolissaan siitä, että vaikutustenarviointeja koskeva sanamuoto ei sitouta kolmea toimielintä riittävästi siihen, että niiden vaikutustenarvioinnit käsittävät myös pienet ja keskisuuret yritykset ja kilpailukykytestit; korostaa, että on tärkeää ottaa huomioon pk-yritysten tarpeet ja kiinnittää niihin huomiota lainsäädäntömenettelyn kaikissa vaiheissa; painottaa, että paremman sääntelyn suuntaviivoista 19. toukokuuta 2015 annetun komission yksiköiden valmisteluasiakirjan (SWD(2015)0111) mukaan vaikutustenarviointiraportteihin on sisällytettävä pk-yrityksiin kohdistuvien vaikutusten arviointi, ja kehottaa komissiota antamaan tästä käytännöstä enemmän tietoa; on tyytyväinen pyrkimykseen parantaa unionin lainsäädännön täytäntöönpanoa ja soveltamista muun muassa tekemällä paremmin tunnistettaviksi kansalliset toimenpiteet, joita ei edellytetä osaksi kansallista lainsäädäntöä saatettavassa unionin lainsäädännössä (”ylisääntely”); edellyttää jäsenvaltioiden ilmaisevan ja dokumentoivan selkeästi tällaiset toimenpiteet mutta pitää kuitenkin mielessä, että jäsenvaltiot voivat vapaasti soveltaa pidemmälle meneviä vaatimuksia, jos unionin oikeudessa määritellään vain vähimmäisvaatimukset;

               5.

               toteaa, että lainsäädännön kumulatiiviset kustannukset voivat aiheuttaa merkittäviä vaikeuksia yrityksille ja yksityishenkilöille, joita unionin säännöt koskevat;

               6.

               panee merkille 15. joulukuuta 2015 päivätyn komission ensimmäisen varapuheenjohtajan kirjeen uuden sääntelyntarkastelulautakunnan toiminnasta; toteaa, että lautakunta perustettiin valvomaan komission vaikutustenarviointien laatua (mutta sille ei annettu veto-oikeutta lainsäädäntöehdotuksiin, sillä tämä oikeus kuuluu vaaleilla valituille viranomaisille); muistuttaa pyytäneensä komission vaikutustenarvioinnin suuntaviivojen tarkistamisesta ja pk-yritystestin roolista 27. marraskuuta 2014 antamassaan päätöslauselmassa (5) sääntelyntarkastelulautakunnan (entiseltä nimeltään ”vaikutustenarviointilautakunta”) riippumattomuuden lisäämistä ja erityisesti sitä, että lautakunnan jäseniä ei alisteta poliittisen valvonnan alaisuuteen; pitää tältä osin sääntelyntarkastelulautakunnan perustamista tervetulleena ensimmäisenä askelena kohti tällaista riippumattomuutta; huomauttaa, että lainsäätäjät voivat myös tehdä omia vaikutustenarviointejaan katsoessaan sen tarpeelliseksi; toteaa, että vaikutustenarvioinnit eivät korvaa poliittista päätöksentekoprosessia; korostaa myös, että uudessa toimielinten sopimuksessa määrätään vaikutustenarviointeihin liittyviä parhaita käytäntöjä ja menetelmiä koskevasta toimielinten välisestä tietojenvaihdosta ja tarjotaan näin mahdollisuus tarkastella aikanaan sääntelyntarkastelulautakunnan toimintaa yhteisen menetelmän aikaansaamiseksi;

               7.

               panee tyytyväisenä merkille, että toimielimet ovat sopineet tekevänsä yhteistyötä lainsäädännön ajantasaistamiseksi ja yksinkertaistamiseksi sekä vaihtavansa näkemyksiä tästä asiasta ennen komission työohjelmasuunnittelun saattamista päätökseen; korostaa sovitun ”rasitusta koskevan vuotuisen selvityksen” merkitystä välineenä, jolla kartoitetaan ja seurataan selkeästi ja avoimesti tuloksia, joita unionin toimilla ylisääntelyn ja hallinnollisen rasituksen välittämiseksi ja vähentämiseksi on saavutettu, ja katsoo, että siinä olisi oltava erityisesti pk-yrityksiä koskeva luettelo ja siinä olisi tehtävä ero yksittäisistä komission ehdotuksista aiheutuvien rasitusten ja yksittäisten jäsenvaltioiden toimien välillä; huomauttaa, että mahdollisuutta vahvistaa rasituksen vähentämistä koskevia tavoitteita tietyillä aloilla ja tämän suotavuutta on arvioitava tarkasti ja tapauskohtaisesti tiiviissä yhteistyössä toimielinten kesken keskittyen lainsäädännön laatuun ja heikentämättä asiaankuuluvia unionin normeja; edellyttää komission ehdottavan järjestelmällisesti säädösten kumoamista, jos kumoaminen katsotaan tarpeelliseksi; pitää asian kannalta myönteisenä, että kolme toimielintä ovat sopineet, että vaikutustenarvioinneissa olisi otettava huomioon myös ehdotusten vaikutus hallinnolliseen rasitukseen ja erityisesti pk-yrityksiin; toteaa, että asianmukaisella unionin lainsäädännöllä voidaan vähentää pk-yrityksille aiheutuvaa hallinnollista rasitusta, kun 28 maan erilaiset säännöt korvataan sisämarkkinat kattavilla yhtenäisillä säännöillä;

               8.

               katsoo, että delegoiduista säädöksistä ja täytäntöönpanosäädöksistä on kaiken kaikkiaan saatu aikaan tasapainoinen ratkaisu, jolla varmistetaan avoimuus ja lainsäätäjien yhdenvertaisuus, mutta huomauttaa, että tarvitaan pikaisesti sopimusta delegoitujen säädösten ja täytäntöönpanosäädösten erottelua koskevista asianmukaisista kriteereistä ja kaikki perussäädökset on mukautettava ripeästi Lissabonin sopimuksella käyttöön otettuun lainsäädäntökehykseen;

               9.

               toteaa, että sovitut toimenpiteet, joilla parannetaan keskinäistä näkemysten vaihtoa ja tiedottamista parlamentin ja neuvoston välillä niiden toimiessa lainsäätäjinä, ovat askel eteenpäin; katsoo kuitenkin, että näitä toimenpiteitä olisi kehitettävä edelleen, etenkin mitä tulee keskinäiseen tiedonsaantiin ja oikeuteen osallistua kokouksiin, jotta varmistetaan lainsäätäjien aito tasavertaisuus ja yhdenvertainen kohtelu koko lainsäädäntömenettelyn ajan ja taataan, että toimielinten vilpittömän yhteistyön periaatetta noudatetaan; varoittaa, että sovitut epäviralliset näkemysten vaihdot eivät saisi kehittyä uudeksi toimielinten välisten avoimuudeltaan puutteellisten neuvottelujen areenaksi;

               10.

               muistuttaa, että Euroopan unionin toiminnasta tehdyssä sopimuksessa määrätään tavallisesta lainsäätämisjärjestyksestä, jossa on kolme käsittelyä; huomauttaa, että mikäli parlamentti ja neuvosto käyttävät kaikkia oikeuksiaan lainsäädäntömenettelyssä, toisen käsittelyn sopimusten pitäisi olla tavanomainen menettely ja ensimmäisen käsittelyn sopimuksia olisi käytettävä vain, kun asiasta on tehty harkittu ja nimenomainen päätös;

               11.

               suhtautuu myönteisesti sitoumukseen varmistaa lainsäädäntömenettelyjen avoimuus mutta korostaa, että tarvitaan lisää konkreettisia määräyksiä ja välineitä tämän tavoitteen saavuttamiseksi etenkin ensimmäisen käsittelyn sopimusten käytön suhteen;

               12.

               on myös sitä mieltä, että kansallisten parlamenttien kanssa käytävää poliittista vuoropuhelua koskevia järjestelyjä olisi hyödynnettävä paremmin; korostaa tässä yhteydessä kansallisille parlamenteille Lissabonin sopimuksella annettua merkittävää asemaa ja painottaa, että niille kuuluvan toissijaisuus- ja suhteellisuusperiaatteiden noudattamisen valvontatehtävän lisäksi niillä voi olla ja on merkittävä panos annettavanaan poliittiseen vuoropuheluun; kannustaa hyödyntämään paremmin perussopimuksissa vahvistettuja olemassa olevia toissijaisuus- ja suhteellisuusmekanismeja; korostaa tarvetta suhtautua joustavammin kahdeksan viikon määräaikaan, jonka kuluessa kansallisten parlamenttien on annettava perusteltu lausunto toissijaisuusperiaatteen noudattamatta jättämisestä;

               13.

               kehottaa laatimaan kattavan arvioinnin uuden toimielinten sopimuksen vaikutuksesta vuoden 2010 puitesopimukseen ja muihin asiaan liittyviin voimassa oleviin toimielinten välisiin sopimuksiin ja pitämään tässä yhteydessä mielessä tarpeen turvata Euroopan parlamentin asema ja oikeudet sekä yksinkertaistaa toimielinten välisiä suhteita sääntelevien lukuisten järjestelyjen rakennetta;

               14.

               katsoo, että yksinkertaistaminen olisi tehtävä sen jälkeen, kun kaikki käytännön järjestelyt uuden toimielinten sopimuksen panemiseksi kokonaisuudessaan täytäntöön ovat käytössä, jolloin toimielimet voisivat myös arvioida, olisiko uutta toimielinten sopimusta tarpeen mukauttaa uuden sopimuksen täytäntöönpanosta siihen mennessä saatujen kokemusten perusteella;

               15.

               korostaa asianmukaisen täytäntöönpanon merkitystä ja sitä, kuinka tärkeää on varmistaa, että uudessa toimielinten sopimuksessa annettuja sitoumuksia ja asetettuja määräaikoja noudatetaan;

               16.

               huomauttaa, että erityisesti seuraavat kysymykset edellyttävät vielä teknisellä ja/tai poliittisella tasolla jatkotoimia, joihin kaikkien parlamentin valiokuntien, joilla on asiasta kokemusta, olisi osallistuttava aktiivisesti ja joissa olisi hyödynnettävä niiden asiantuntemusta:

                           —

                           ohjelmasuunnittelu (vuoden 2010 puitesopimuksen ja parlamentin työjärjestyksen tekninen tarkastelu);

                           —

                           säädösten oikeusperustan tarkistaminen (työjärjestyksen tarkistaminen kolmenvälistä näkemysten vaihtoa koskevien järjestelyjen sisällyttämiseksi siihen);

                           —

                           sen arviointi, miten komissio soveltaa edellä mainittuja paremman sääntelyn suuntaviivojaan, sekä uuden sääntelyntarkastelulautakunnan toiminnan arviointi etenkin, jotta voidaan 6 kohdan mukaisesti tarkistaa, että se toimii riippumattomasti eivätkä sen jäsenet ole poliittisen valvonnan alaisia;

                           —

                           lainsäädäntöprosessin avoimuus ja koordinointi (mukaan lukien ensimmäisen ja toisen käsittelyn menettelyjen asianmukainen käyttö, näkemysten vaihtoa, tietojenvaihtoa ja aikataulujen vertailua koskevat käytännön järjestelyt, avoimuus kolmenvälisissä neuvotteluissa, foorumien ja välineiden kehittäminen yhteisen tietokannan perustamiseksi lainsäädäntöasioiden käsittelytilanteen seurantaa varten, kansallisille parlamenteille tiedottaminen sekä käytännön järjestelyt, jotka koskevat kansainvälisistä sopimuksista käytäviin neuvotteluihin ja sopimusten tekemiseen liittyvää yhteistyötä ja tietojenvaihtoa);

                           —

                           sen arviointi, onko sääntelyntarkastelulautakunta riippumaton, kun se hoitaa tehtäväänsä eli valvoo eri vaikutustenarviointeja ja antaa niistä puolueettomia neuvoja, ja mahdolliset jatkotoimet;

                           —

                           parlamentin uuden toimielinten sopimuksen asiaankuuluviin määräyksiin perustuvat odotukset siitä, että komissio esittää ehdotuksia, joissa vahvistetaan mahdollisuuksien mukaan tavoitteet rasituksen vähentämiseksi keskeisillä aloilla mahdollisimman pian kuitenkin siten, että varmistetaan lainsäädännön tavoitteiden toteutuminen;

                           —

                           unionin neuvoa-antaviin elimiin liittyvän toiminnallisen ja oikeudellisen johdonmukaisuuden varmistaminen uuden toimielinten sopimuksen ja yhteistyösopimusten välillä;

                           —

                           delegoidut säädökset ja täytäntöönpanosäädökset säädösvallan siirron seurannasta ja komission täytäntöönpanovallan käytön valvonnasta jäsenvaltioissa 25. helmikuuta 2014 annetun päätöslauselman (6) pohjalta (delegoitujen säädösten ja täytäntöönpanosäädösten erottelukriteerejä koskevat neuvottelut, delegoituja säädöksiä koskevan rekisterin perustaminen ja ennen Lissabonin sopimuksen voimaantuloa annettujen säädösten mukauttaminen);

                           —

                           unionin lainsäädännön täytäntöönpano ja soveltaminen (direktiivien täytäntöönpanoa ja kutakin unionin lainsäädännön säännöksiä pidemmälle menevää kansallista toimenpidettä (”ylisääntely”) koskevien jäsenvaltioiden ilmoitusten valvonta);

               17.

               hyväksyy tämän päätöksen liitteenä I olevan sopimusluonnoksen;

               18.

               hyväksyy tämän päätöksen liitteenä II olevan parlamentin ja komission lausuman;

               19.

               pyytää asiasta vastaavaa valiokuntaa tutkimaan, missä määrin uuden toimielinten sopimuksen täytäntöönpano edellyttää työjärjestyksen tarkistamista tai tulkintaa taikka muutoksia parlamentin käytäntöihin, hallintoon sekä yhteydenpidossa muihin toimielimiin käytettäviin kanaviin;

               20.

               kehottaa puhemiestä allekirjoittamaan uuden toimielinten sopimuksen neuvoston puheenjohtajan ja komission puheenjohtajan kanssa ja huolehtimaan sen julkaisemisesta Euroopan unionin virallisessa lehdessä;

               21.

               kehottaa puhemiestä välittämään tämän päätöksen liitteineen tiedoksi neuvostolle ja komissiolle.

      (1)  EUVL L 304, 20.11.2010, s. 47.

      (2)  EUVL C 321, 31.12.2003, s. 1.

      (3)  Hyväksytyt tekstit, P7_TA(2014)0061.

      (4)  Hyväksytyt tekstit, P8_TA(2015)0323.

      (5)  Hyväksytyt tekstit, P8_TA(2014)0069.

      (6)  Hyväksytyt tekstit, P7_TA(2014)0127.

         LIITE I

         Euroopan parlamentin, Euroopan unionin neuvoston ja Euroopan komission välinen toimielinten sopimus paremmasta lainsäädännöstä

         (Liitettä ei esitetä tässä, koska se vastaa toimielinten välistä sopimusta sellaisena kuin se on julkaistuna virallisessa lehdessä EUVL L 123, 12.5.2016, s. 1.)

         LIITE II

         EUROOPAN PARLAMENTIN JA KOMISSION LAUSUMA PAREMMASTA LAINSÄÄDÄNNÖSTÄ TEHDYN TOIMIELINTEN VÄLISEN SOPIMUKSEN HYVÄKSYMISEN YHTEYDESSÄ

      Euroopan parlamentti ja komissio katsovat, että tässä sopimuksessa otetaan huomioon Euroopan parlamentin, neuvoston ja komission keskinäinen tasapaino ja toimivaltuudet perussopimusten mukaisesti.
      Tämä sopimus ei rajoita Euroopan parlamentin ja Euroopan komission välisistä suhteista 20 päivänä lokakuuta 2010 tehdyn puitesopimuksen (1) soveltamista.

         (1)  EUVL L 304, 20.11.2010, s. 47.


title: Neuvoston päätös, annettu 15 päivänä helmikuuta 2018, Euroopan ammatillisen koulutuksen kehittämiskeskuksen johtokunnan nimittämisestä

text:
               20.2.2018

               FI

               Euroopan unionin virallinen lehti

               C 64/5

         NEUVOSTON PÄÄTÖS,
   annettu 15 päivänä helmikuuta 2018,
   Euroopan ammatillisen koulutuksen kehittämiskeskuksen johtokunnan nimittämisestä
   (2018/C 64/04)
   EUROOPAN UNIONIN NEUVOSTO, joka
   ottaa huomioon Euroopan ammatillisen koulutuksen kehittämiskeskuksen perustamisesta 10 päivänä helmikuuta 1975 annetun neuvoston asetuksen (ETY) N:o 337/75 ja erityisesti sen 4 artiklan (1),
   ottaa huomioon Italian hallituksen toimittaman ehdotuksen,
   sekä katsoo seuraavaa:

               (1)

               Neuvosto nimitti 14 päivänä heinäkuuta 2015 (2) ja 14 päivänä syyskuuta 2015 (3) hyväksymillään päätöksillä Euroopan ammatillisen koulutuksen kehittämiskeskuksen johtokunnan jäsenet 18 päivänä syyskuuta 2015 alkavaksi ja 17 päivänä syyskuuta 2018 päättyväksi toimikaudeksi.

               (2)

               Kehittämiskeskuksen johtokunnan jäsenen paikka hallitusten edustajien ryhmässä on Italian käytettävissä Marinella COLUCCI in erottua.

               (3)

               Edellä mainitun keskuksen johtokuntaan olisi nimitettävä jäsenet jäljellä olevaksi toimikaudeksi, joka päättyy 17 päivänä syyskuuta 2018,

         ON HYVÄKSYNYT TÄMÄN PÄÄTÖKSEN:
   1 artikla
   Nimitetään seuraava henkilö Euroopan ammatillisen koulutuksen kehittämiskeskuksen johtokunnan jäseneksi jäljellä olevaksi toimikaudeksi eli 17 päivään syyskuuta 2018:
   HALLITUSTEN EDUSTAJAT:

               ITALIA

               Ugo MENZIANI

         2 artikla
   Tämä päätös julkaistaan tiedoksi Euroopan unionin virallisessa lehdessä.

      Tehty Brysselissä 15 päivänä helmikuuta 2018.

            Neuvoston puolesta

            Puheenjohtaja

         K. VALCHEV

      (1)  EYVL L 39, 13.2.1975, s. 1.

      (2)  EUVL C 232, 16.7.2015, s. 2.

      (3)  EUVL C 305, 16.9.2015, s. 2.


title: Neuvoston päätös (EU) 2018/404, annettu 13 päivänä maaliskuuta 2018, ulkorajojen ja viisumipolitiikan rahoitusvälineeseen osana sisäisen turvallisuuden rahastoa liittyviä täydentäviä sääntöjä vuosiksi 2014–2020 koskevan Euroopan unionin ja Sveitsin valaliiton välisen sopimuksen allekirjoittamisesta unionin puolesta

text:
               16.3.2018

               FI

               Euroopan unionin virallinen lehti

               L 74/1

         NEUVOSTON PÄÄTÖS (EU) 2018/404,
   annettu 13 päivänä maaliskuuta 2018,
   ulkorajojen ja viisumipolitiikan rahoitusvälineeseen osana sisäisen turvallisuuden rahastoa liittyviä täydentäviä sääntöjä vuosiksi 2014–2020 koskevan Euroopan unionin ja Sveitsin valaliiton välisen sopimuksen allekirjoittamisesta unionin puolesta
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 77 artiklan 2 kohdan yhdessä sen 218 artiklan 5 kohdan kanssa,
   ottaa huomioon Euroopan komission ehdotuksen,
   sekä katsoo seuraavaa:

               (1)

               Euroopan parlamentin ja neuvoston asetuksessa (EU) N:o 515/2014 (1) säädetään, että Schengenin säännöstön täytäntöönpanoon, soveltamiseen ja kehittämiseen osallistuvat maat osallistuvat ulkorajojen ja viisumipolitiikan rahoitusvälineeseen ja että tarvittavin järjestelyin täsmennetään näiden maiden rahoitusosuudet ja välineeseen osallistumiseen liittyvät täydentävät säännöt, myös säännökset, joilla varmistetaan unionin taloudellisten etujen suojaaminen ja tilintarkastustuomioistuimen toimivalta tehdä tarkastuksia.

               (2)

               Neuvosto valtuutti 14 päivänä heinäkuuta 2014 komission aloittamaan Islannin tasavallan, Liechtensteinin ruhtinaskunnan, Norjan kuningaskunnan ja Sveitsin valaliiton kanssa neuvottelut sopimuksesta, joka koskee järjestelyjä näiden maiden osallistumiseksi ulkorajojen ja viisumipolitiikan rahoitusvälineeseen vuosina 2014–2020. Neuvottelut Sveitsin valaliiton kanssa saatettiin menestyksekkäästi päätökseen parafoimalla sopimusteksti 21 päivänä huhtikuuta 2017.

               (3)

               Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyssä, Tanskan asemasta tehdyssä pöytäkirjassa N:o 22 olevien 1 ja 2 artiklan mukaisesti Tanska ei osallistu tämän päätöksen hyväksymiseen, päätös ei sido Tanskaa eikä sitä sovelleta Tanskaan. Koska tällä päätöksellä kehitetään Schengenin säännöstöä, Tanska päättää mainitun pöytäkirjan 4 artiklan mukaisesti kuuden kuukauden kuluessa siitä, kun neuvosto on hyväksynyt tämän päätöksen, saattaako se päätöksen osaksi kansallista lainsäädäntöään.

               (4)

               Tällä päätöksellä kehitetään niitä Schengenin säännöstön määräyksiä, joihin Yhdistynyt kuningaskunta ei osallistu neuvoston päätöksen 2000/365/EY (2) mukaisesti; Yhdistynyt kuningaskunta ei sen vuoksi osallistu tämän päätöksen hyväksymiseen, päätös ei sido Yhdistynyttä kuningaskuntaa eikä sitä sovelleta Yhdistyneeseen kuningaskuntaan.

               (5)

               Tällä päätöksellä kehitetään niitä Schengenin säännöstön määräyksiä, joihin Irlanti ei osallistu neuvoston päätöksen 2002/192/EY (3) mukaisesti; Irlanti ei sen vuoksi osallistu tämän päätöksen hyväksymiseen, päätös ei sido Irlantia eikä sitä sovelleta Irlantiin.

               (6)

               Sopimus olisi allekirjoitettava unionin puolesta sillä varauksella, että sen tekeminen saatetaan päätökseen myöhemmin,

         ON HYVÄKSYNYT TÄMÄN PÄÄTÖKSEN:
   1 artikla
   Annetaan lupa allekirjoittaa ulkorajojen ja viisumipolitiikan rahoitusvälineeseen osana sisäisen turvallisuuden rahastoa liittyviä täydentäviä sääntöjä vuosiksi 2014–2020 koskeva Euroopan unionin ja Sveitsin valaliiton välinen sopimus (4) unionin puolesta sillä varauksella, että mainitun sopimuksen tekeminen saatetaan päätökseen.
   2 artikla
   Neuvoston puheenjohtaja valtuutetaan nimeämään yksi tai useampi henkilö, jolla on oikeus allekirjoittaa sopimus unionin puolesta.
   3 artikla
   Tämä päätös tulee voimaan päivänä, jona se hyväksytään.

      Tehty Brysselissä 13 päivänä maaliskuuta 2018.

            Neuvoston puolesta

            Puheenjohtaja

         V. GORANOV

      (1)  Euroopan parlamentin ja neuvoston asetus (EU) N:o 515/2014, annettu 16 päivänä huhtikuuta 2014, ulkorajojen ja viisumipolitiikan rahoitusvälineen perustamisesta osana sisäisen turvallisuuden rahastoa ja päätöksen N:o 574/2007/EY kumoamisesta (EUVL L 150, 20.5.2014, s. 143).

      (2)  Neuvoston päätös 2000/365/EY, tehty 29 päivänä toukokuuta 2000, Ison-Britannian ja Pohjois-Irlannin yhdistyneen kuningaskunnan pyynnöstä saada osallistua joihinkin Schengenin säännöstön määräyksiin (EYVL L 131, 1.6.2000, s. 43).

      (3)  Neuvoston päätös 2002/192/EY, tehty 28 päivänä helmikuuta 2002, Irlannin pyynnöstä saada osallistua joihinkin Schengenin säännöstön määräyksiin (EYVL L 64, 7.3.2002, s. 20).

      (4)  Sopimuksen teksti julkaistaan yhdessä sen tekemistä koskevan päätöksen kanssa.


title: Neuvoston päätös (YUTP) 2018/458, annettu 19 päivänä maaliskuuta 2018, Mostarin tapahtumien aikana 10 päivänä helmikuuta 1997 väkivaltaisiin tekoihin syyllistyneitä henkilöitä koskevista rajoittavista toimenpiteistä määritellyn yhteisen kannan 97/193/YUTP kumoamisesta

text:
               20.3.2018

               FI

               Euroopan unionin virallinen lehti

               L 77/16

         NEUVOSTON PÄÄTÖS (YUTP) 2018/458,
   annettu 19 päivänä maaliskuuta 2018,
   Mostarin tapahtumien aikana 10 päivänä helmikuuta 1997 väkivaltaisiin tekoihin syyllistyneitä henkilöitä koskevista rajoittavista toimenpiteistä määritellyn yhteisen kannan 97/193/YUTP kumoamisesta
   EUROOPAN UNIONIN NEUVOSTO, joka
   ottaa huomioon Euroopan unionista tehdyn sopimuksen ja erityisesti sen 29 artiklan,
   ottaa huomioon unionin ulkoasioiden ja turvallisuuspolitiikan korkean edustajan ehdotuksen,
   sekä katsoo seuraavaa:

               (1)

               Neuvosto hyväksyi 17 päivänä maaliskuuta 1997 yhteisen kannan 97/193/YUTP (1).

               (2)

               Yhteisen kannan 97/193/YUTP uudelleentarkastelun perusteella yhteisellä kannalla määrätyt toimenpiteet olisi lopetettava.

               (3)

               Yhteinen kanta 97/193/YUTP olisi sen vuoksi kumottava,

         ON HYVÄKSYNYT TÄMÄN PÄÄTÖKSEN:
   1 artikla
   Kumotaan yhteinen kanta 97/193/YUTP.
   2 artikla
   Tämä päätös tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.

      Tehty Brysselissä 19 päivänä maaliskuuta 2018.

            Neuvoston puolesta

            Puheenjohtaja

         F. MOGHERINI

      (1)  Yhteinen kanta 97/193/YUTP 17 päivältä maaliskuuta 1997, jonka neuvosto on määritellyt Euroopan unionista tehdyn sopimuksen J.2 artiklan perusteella, Mostarin tapahtumien aikana 10 päivänä helmikuuta 1997 väkivaltaisiin tekoihin syyllistyneitä henkilöitä koskevista rajoittavista toimenpiteistä (EYVL L 81, 21.3.1997, s. 1).


title: Neuvoston päätös (YUTP) 2018/459, annettu 19 päivänä maaliskuuta 2018, Bosnia ja Hertsegovinan tilanteen johdosta määrättävistä rajoittavista toimenpiteistä annetun päätöksen 2011/173/YUTP muuttamisesta

text:
               20.3.2018

               FI

               Euroopan unionin virallinen lehti

               L 77/17

         NEUVOSTON PÄÄTÖS (YUTP) 2018/459,
   annettu 19 päivänä maaliskuuta 2018,
   Bosnia ja Hertsegovinan tilanteen johdosta määrättävistä rajoittavista toimenpiteistä annetun päätöksen 2011/173/YUTP muuttamisesta
   EUROOPAN UNIONIN NEUVOSTO, joka
   ottaa huomioon Euroopan unionista tehdyn sopimuksen ja erityisesti sen 29 artiklan,
   ottaa huomioon unionin ulkoasioiden ja turvallisuuspolitiikan korkean edustajan ehdotuksen,
   sekä katsoo seuraavaa:

               (1)

               Neuvosto hyväksyi 21 päivänä maaliskuuta 2011 päätöksen 2011/173/YUTP (1) Bosnia ja Hertsegovinan tilanteen johdosta määrättävistä rajoittavista toimenpiteistä.

               (2)

               Päätöksen 2011/173/YUTP uudelleentarkastelun perusteella näitä rajoittavia toimenpiteitä olisi jatkettava 31 päivään maaliskuuta 2019.

               (3)

               Päätös 2011/173/YUTP olisi sen vuoksi muutettava,

         ON HYVÄKSYNYT TÄMÄN PÄÄTÖKSEN:
   1 artikla
   Korvataan päätöksen 2011/173/YUTP 6 artiklan toinen kohta seuraavasti:

      ”Tätä päätöstä sovelletaan 31 päivään maaliskuuta 2019.”

   2 artikla
   Tämä päätös tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.

      Tehty Brysselissä 19 päivänä maaliskuuta 2018.

            Neuvoston puolesta

            Puheenjohtaja

         F. MOGHERINI

      (1)  Neuvoston päätös 2011/173/YUTP, annettu 21 päivänä maaliskuuta 2011, Bosnia ja Hertsegovinan tilanteen johdosta määrättävistä rajoittavista toimenpiteistä (EUVL L 76, 22.3.2011, s. 68).


title: Komission päätös, annettu 14 päivänä maaliskuuta 2018, Turkin-pakolaisavun koordinointivälineestä ja komission päätöksen C(2015) 9500 muuttamisesta koordinointivälineelle osoitettavan rahoituksen osalta

text:
               21.3.2018

               FI

               Euroopan unionin virallinen lehti

               C 106/4

         KOMISSION PÄÄTÖS,
   annettu 14 päivänä maaliskuuta 2018,
   Turkin-pakolaisavun koordinointivälineestä ja komission päätöksen C(2015) 9500 muuttamisesta koordinointivälineelle osoitettavan rahoituksen osalta
   (2018/C 106/05)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen, jäljempänä ’SEUT-sopimus’, ja erityisesti sen 210 artiklan 2 kohdan ja 214 artiklan 6 kohdan,
   sekä katsoo seuraavaa:

               (1)

               Maaliskuun 18 päivänä 2016 annetun EU:n ja Turkin julkilausuman, jäljempänä ’julkilausuma’, 6 kohdan mukaan unioni osoittaa Turkin-pakolaisavun koordinointivälineeseen, jäljempänä ’väline’, vuoden 2018 loppuun saakka lisärahoitusta 3 000 000 000 euroa, kun välineeseen alun perin kohdennetut 3 000 000 000 euroa on käytetty lähes kokonaan ja edellyttäen, että vaaditut ehdot täyttyvät.

               (2)

               Jäsenvaltioiden hallitusten edustajat laativat 3 päivänä helmikuuta 2016 EU:n jäsenvaltioiden ja komission välisen yhteisymmärrysasiakirjan, jossa vahvistetaan Turkin-pakolaisavun koordinointivälineen hallinnointia ja ehtoja koskeva kehys, jäljempänä ’yhteisymmärrysasiakirja’.

               (3)

               Komissio toteaa, että ensimmäinen välineeseen kohdennettu rahoitusosuus käsitti 1 000 000 000 euroa unionin talousarviosta ja 2 000 000 000 euroa jäsenvaltioilta. Se katsoo, että myös toisen, vuosiksi 2018 ja 2019 tarkoitetun rahoituserän osalta olisi noudatettava samaa jaottelua.

               (4)

               Avun asteittaisen toimittamisen ehtona on se, että Euroopan unionin ja Turkin tasavallan yhteisymmärrystä, jonka mukaan osapuolet tehostavat keskinäistä yhteistyötään tilapäistä suojelua saavien henkilöiden tukemiseksi ja muuttoliikkeen hallinnan parantamiseksi koordinoidulla tavalla kriisin ratkaisemiseksi, toteutetaan jatkossakin.

               (5)

               Yksittäisten jäsenvaltioiden rahoitusosuudet olisi otettava unionin talousarvioon ulkoisina käyttötarkoitukseensa sidottuina tuloina Euroopan parlamentin ja neuvoston asetuksen (EU, Euratom) N:o 966/2012 (1) 21 artiklan 2 kohdan b alakohdan mukaisesti. Koska komissio on SEUT-sopimuksen 317 artiklan mukaisesti yksin vastuussa unionin talousarvion toteuttamisesta, se vastaanottaa unionin puolesta jäsenvaltioiden maksutodistukset. Komissio voi kunkin euroina esitetyn maksutodistuksen perusteella antaa vastaavat maksusitoumusmäärärahat käyttöön heti todistuksen saatuaan komission delegoidun asetuksen (EU) N:o 1268/2012 (2) 7 artiklan 2 kohdan mukaisesti. Maksutodistusten on perustuttava yhteiseen malliin, jota voidaan tarvittaessa mukauttaa erityistarpeiden huomioon ottamiseksi.

               (6)

               Humanitaarista apua koskevat päätökset pannaan täytäntöön ja humanitaarisen avun toimet toteutetaan neuvoston asetuksen (EY) N:o 1257/96 (3) säännösten mukaisesti ja noudattaen periaatteita, jotka on vahvistettu humanitaarista apua koskevassa eurooppalaisessa konsensuksessa (4).

               (7)

               Edellä esitetyistä syistä on tarpeen muuttaa komission päätöstä C(2015) 9500,

         ON PÄÄTTÄNYT SEURAAVAA:
   1 artikla
   Muutetaan komission päätös C(2015) 9500 seuraavasti:

               1)

               Korvataan 1 artikla seuraavasti:
               ”Tällä päätöksellä perustetaan Turkin-pakolaisavun koordinointiväline, jäljempänä ’väline’, Turkin auttamiseksi vastaamaan pakolaisten ja henkilöiden, jotka voivat saada toissijaista suojelua, sekä heitä vastaanottavien yhteisöjen välittömiin humanitaarisiin tarpeisiin ja kehitystarpeisiin ja kansallisten ja paikallisten viranomaisten auttamiseksi hallinnoimaan ja käsittelemään pakolaisista ja toissijaiseen suojeluun oikeutetuista henkilöistä koostuvista virroista johtuvia seurauksia.”

               2)

               Korvataan 2 artiklan 2 kohta seuraavasti:
               ”Välineen erityistavoitteena on lisätä pakolaisille ja toissijaiseen suojeluun oikeutetuille henkilöille sekä heitä vastaanottaville yhteisöille annettavan tuen tehokkuutta ja täydentävyyttä sekä auttaa kansallisia ja paikallisia viranomaisia hallinnoimaan ja käsittelemään pakolaisista ja toissijaiseen suojeluun oikeutetuista henkilöistä koostuvista virroista johtuvia seurauksia.”

               3)

               Korvataan 4 artiklan 1 ja 2 kohta seuraavasti:

                           ”1.

                           Välineellä koordinoitava määrä on 3 000 000 000 euroa vuosina 2016–2017 ja toiset 3 000 000 000 euroa vuosina 2018–2019.

                              Rahoitusosuus EU:n talousarviosta

                           2.

                           Sekä vuosien 2016–2017 että vuosien 2018–2019 kokonaismäärästä, joista kumpikin on 3 000 000 000 euroa, rahoitetaan 1 000 000 000 euroa EU:n talousarviosta asetuksen (EU, Euratom) N:o 966/2012 84 artiklan 2 kohdan mukaisesti tehtävien yksittäisten rahoituspäätösten perusteella sekä EU:n varainhoitosääntöjen ja asianomaisessa perussäädöksessä asetettujen vaatimusten mukaisesti.”

               4)

               Lisätään 4 artiklaan 4 kohta seuraavasti:

                           ”4.

                           Jäsenvaltiot antavat 2 000 000 000 euroa vuosiksi 2018–2019 noudattaen [Euroopan unionin vuoden 2018 talousarvion pohjalta laadittua,] BKTL-kertoimen soveltamiseen perustuvaa jaottelua.”

               5)

               Korvataan 5 artiklan 1 kohdan iv alakohta seuraavasti:

                           ”iv)

                           valvoo jäsenvaltioiden rahoitusosuuksien maksamista kunkin jäsenvaltion maksutodistuksessa esitetyn maksuaikataulun perusteella.”

               6)

               Korvataan 8 artiklan 3 kohta seuraavasti:
               ”Komissio laatii välineestä maksettavasta ensimmäisestä erästä arvion viimeistään 31 päivänä joulukuuta 2021 ja toisesta erästä viimeistään 31 päivänä joulukuuta 2023, ja jäsenvaltiot osallistuvat arviointiin täysipainoisesti.”

               7)

               Korvataan 9 artiklan 1 kohta seuraavasti:

                           ”1.

                           Väline otetaan käyttöön 1 päivänä tammikuuta 2016, ja sitä rahoitetaan vuosien 2016–2019 talousarvioista. Sen hallinnointi perustuu jäsenvaltioiden rahoitusosuuksiin ja niiden ajoitukseen, jotka annetaan tiedoksi komissiolle ja jotka komissio vahvistaa.”

         2 artikla
   1.   Tämä päätös tulee voimaan päivänä, jona se hyväksytään.
   2.   Se julkaistaan Euroopan unionin virallisessa lehdessä.

      Tehty Brysselissä 14 päivänä maaliskuuta 2018.

            Komission puolesta

         Johannes HAHN

            Komission jäsen

      (1)  Euroopan parlamentin ja neuvoston asetus (EU, Euratom) N:o 966/2012, annettu 25 päivänä lokakuuta 2012, unionin yleiseen talousarvioon sovellettavista varainhoitosäännöistä ja neuvoston asetuksen (EY, Euratom) N:o 1605/2002 kumoamisesta (EUVL L 298, 26.10.2012, s. 1).

      (2)  EUVL L 362, 31.12.2012, s. 1.

      (3)  Neuvoston asetus (EY) N:o 1257/96, annettu 20 päivänä kesäkuuta 1996, humanitaarisesta avusta (EYVL L 163, 2.7.1996, s. 1).

      (4)  Neuvoston ja neuvostossa kokoontuneiden jäsenvaltioiden hallitusten edustajien, Euroopan parlamentin ja Euroopan komission yhteinen julkilausuma humanitaarista apua koskevasta eurooppalaisesta konsensuksesta (EUVL C 25, 30.1.2008, s. 1).

      PERUSTELUT
      Turkin-pakolaisavun koordinointivälinettä ja komission päätöksen C(2015) 9500 muuttamista koordinointivälineelle osoitettavan rahoituksen osalta koskevan komission päätöksen hyväksyminen
      Turkin-pakolaisavun koordinointiväline perustettiin vuonna 2015. Se on vahva osoitus siitä, että EU on sitoutunut tukemaan Turkissa olevia pakolaisia. Koordinointivälineeseen yhdistettiin sekä humanitaarinen apu että muu tuki, joilla autetaan Turkkia pakolaisten vastaanottamiseen liittyvissä toimissa. Ensimmäisen koordinointivälineestä myönnetyn tukierän määrä oli 3 miljardia euroa vuosina 2016 ja 2017.
      Turkin-pakolaisavun koordinointivälineen ensimmäisen tukierän käyttöönotto onnistui hyvin. Kaikkien 3 miljardin euron määrärahojen käytöstä tehtiin suunnitelmat, määrärahat sidottiin ja niistä tehtiin sopimukset 21 kuukauden kuluessa siitä, kun EU ja Turkki antoivat yhteisen julkilausuman maaliskuussa 2016. Koordinointivälinettä koskevassa toisessa vuosikertomuksessa (1) esitetään yksityiskohtaisia tietoja yhteensä 72 hankkeen täytäntöönpanosta ja saavutuksista. Lisäksi siinä vahvistetaan konkreettiset tulokset. Niihin sisältyy kuukausittaisen toimeentulotuen antaminen lähes 1,2 miljoonalle heikoimmassa asemassa olevalle pakolaiselle tekemällä rahasiirtoja hätätilanteiden sosiaalisen turvaverkon kautta, turkin kielen koulutuksen tarjoaminen 312 000 pakolaislapselle ja oppimateriaalien tarjoaminen 500 000 opiskelijalle sekä perusterveydenhuollon järjestäminen lähes 764 000 pakolaiselle ja yli 217 000 syyrialaisen pakolaislapsen rokottaminen. Koordinointivälineen hallinnoinnissa on lisäksi sovellettu EU:n ja jäsenvaltioiden kumppanuuteen perustuvaa lähestymistapaa. Yhteinen hallinnointi ei olisi mahdollista, jos rahoitus olisi peräisin yksinomaan EU:n talousarviosta.
      Toimivaksi osoittautuneen lähestymistavan jatkaminen on vahvasti EU:n etujen mukaista. Komissio on laatinut tämän päätöksen varmistaakseen, että koordinointivälineestä rahoitettavaa arvokasta työtä voidaan jatkaa EU:n ja Turkin yhteisen julkilausuman mukaisesti.
      EU:n ja Turkin julkilausumassa vahvistettiin, että EU osoittaa koordinointivälinettä varten vuoden 2018 loppuun mennessä vielä 3 miljardia euroa, mikäli asianmukaiset edellytykset täyttyvät. Sen vuoksi on tehtävä päätös lisärahoituksesta, jotta voidaan varmistaa koordinointivälineestä rahoitettavien hankkeiden jatkuminen ja keskeytymätön tuki pakolaisille. Komissio hyväksyy sitä varten päätöksen, joka koskee toisen 3 miljardin euron erän kohdentamista Turkin-pakolaisavun koordinointivälineeseen. Välineen vuosien 2016 ja 2017 määrärahat koostuivat EU:n talousarviosta kohdennetusta 1 miljardin euron määrästä ja jäsenvaltioiden yhteensä 2 miljardin euron rahoitusosuuksista, jotka olivat ulkoisia käyttötarkoitukseensa sidottuja tuloja. Komissio esittää, että tätä järjestelyä jatketaan myös vuosina 2018 ja 2019. Tällaisella määrärahojen jakautumisella varmistetaan, että EU:n talousarvioon jää nykyisen monivuotisen rahoituskehyksen loppuun saakka riittävästi liikkumavaraa hätätilanteita ja odottamattomia kriisejä varten erityisesti muuttoliikkeen alalla.
      Kun jäsenvaltioiden rahoitusosuuksista koordinointivälineen rahoittamiseen vuosina 2016 ja 2017 sovittiin, ohjenuorana oli komission ja 28 jäsenvaltion hallitusten edustajien välinen yhteisymmärrysasiakirja (2), jolla perustettiin Turkin-pakolaisavun koordinointivälineen hallinnointia ja ehtoja koskeva kehys. Koordinointivälineen hallintorakenne on osoittautunut hyvin tehokkaaksi. Sen keskeinen osa on komitea, jossa kaikilla jäsenvaltioilla on äänestysoikeus ja johon Turkki osallistuu neuvoa-antavassa ominaisuudessa. Jos koordinointivälineen toinen rahoituserä tulisi pelkästään EU:n talousarviosta, rahoitukseen sovellettaisiin EU:n tavanomaisia sääntöjä eivätkä jäsenvaltiot voisi osallistua koordinointivälineen hallinnointiin. Komissio kehottaa jäsenvaltioita noudattamaan samanlaista järjestelyä vuosien 2018 ja 2019 osalta; yksittäisten jäsenvaltioiden rahoitusosuudet on tarkoitus ottaa unionin talousarvioon ulkoisina käyttötarkoitukseensa sidottuina tuloina, kuten myös ensimmäisen erän kohdalla tehtiin.

         (1)  Komission tiedonanto COM(2018) 91, 13.3.2018.

         (2)  Komission ja 28 jäsenvaltion hallitusten edustajien välinen yhteisymmärrysasiakirja, jolla perustetaan Turkin-pakolaisavun koordinointivälineen hallinnointia ja ehtoja koskeva kehys, hyväksytty 5. helmikuuta 2016.


               21.3.2018

               FI

               Euroopan unionin virallinen lehti

               C 106/7

         Euroopan tason poliittisista puolueista ja Euroopan tason poliittisista säätiöistä vastaavan viranomaisen päätös,
   tehty 13 päivänä marraskuuta 2017,
   Identités & traditions européennes -säätiön rekisteröinnin hylkäämisestä
   (Ainoastaan englanninkielinen teksti on todistusvoimainen)
   (2018/C 106/06)
   EUROOPAN TASON POLIITTISISTA PUOLUEISTA JA EUROOPAN TASON POLIITTISISTA SÄÄTIÖISTÄ VASTAAVA VIRANOMAINEN, joka
   ottaa huomioon Euroopan unionin toiminnasta tehdyn sopimuksen,
   ottaa huomioon Euroopan tason poliittisten puolueiden ja Euroopan tason poliittisten säätiöiden perussäännöstä ja rahoituksesta 22. lokakuuta 2014 annetun Euroopan parlamentin ja neuvoston asetuksen (EU, Euratom) N:o 1141/2014 (1) ja erityisesti sen 9 artiklan,
   ottaa huomioon Identités & traditions européennes ASBL -säätiön toimittaman hakemuksen,
   sekä katsoo seuraavaa:

               (1)

               Euroopan tason poliittisista puolueista ja Euroopan tason poliittisista säätiöistä vastaava viranomainen, jäljempänä ’vastuuviranomainen’, vastaanotti 28. syyskuuta 2017 Identités & traditions européennes ASBL -säätiön, jäljempänä ’ITE’, toimittaman esityksen, joka koskee sen rekisteröintiä Euroopan tason poliittiseksi säätiöksi.

               (2)

               Esitykseen oli liitetty kirje, jonka olivat allekirjoittaneet ITE:n puheenjohtaja sekä Alliance européenne des mouvements nationaux’n, jäljempänä ’AEMN’, puheenjohtaja. ITE on muodollisesti lähellä tätä yhdistystä perussääntönsä 16 a artiklan nojalla.

               (3)

               Vastuuviranomainen lähetti ITE:lle 4. lokakuuta 2017 alustavan arvion, jossa se totesi alustavasti, että riippumatta siitä, katsottaisiinko esitys asetuksen (EU, Euratom) N:o 1141/2014 säännösten mukaiseksi hakemukseksi, esitystä ei voitu ottaa käsiteltäväksi tai se ei täyttänyt vähintään yhtä asetuksen (EU, Euratom) N:o 1141/2014 3 artiklan 2 kohdassa säädetyistä edellytyksistä.

               (4)

               Vastuuviranomainen kehotti ITE:tä esittämään mahdolliset kirjalliset huomautuksensa perjantaihin 20. lokakuuta 2017 mennessä.

               (5)

               ITE ei käyttänyt tätä mahdollisuutta, eikä se ole tähän päivään mennessä esittänyt mitään huomautuksia.

               (6)

               Vastuuviranomainen on arvioinut esityksen käsiteltäväksi ottamista ja ansioita ottamatta kantaa siihen, onko kyseessä asetuksen (EU, Euratom) N:o 1141/2014 säännösten mukainen hakemus.

               (7)

               Vastuuviranomainen katsoo, että vaikka hakemus katsottaisiinkin asetuksen (EU, Euratom) N:o 1141/2014 säännösten mukaiseksi hakemukseksi, sitä ei otettaisi käsiteltäväksi, koska asetuksen 8 artiklan 1 kohdan mukaan Euroopan tason poliittiseksi säätiöksi rekisteröintiä koskeva hakemus voidaan toimittaa ainoastaan sen Euroopan tason poliittisen puolueen kautta, jota lähellä säätiö muodollisesti on.

               (8)

               ITE on muodollisesti lähellä AEMN:ää, eikä se ole Euroopan tason poliittinen puolue, joka olisi rekisteröity asetuksessa (EU, Euratom) N:o 1141/2014 säädettyjen edellytysten ja menettelyjen mukaisesti.

               (9)

               Esitys ei siten täytä asetuksen (EU, Euratom) N:o 1141/2014 8 artiklan 1 kohdassa säädettyä muodollista vaatimusta.

               (10)

               Vastuuviranomainen katsoo myös, että vaikka hakemus otettaisiinkin käsiteltäväksi asetuksen (EU, Euratom) 1141/2014 nojalla, sitä ei voitaisi hyväksyä sen ansioiden perusteella, koska asetuksen 3 artiklan 2 kohdan a alakohdan mukaisesti rekisteröinnin ehtona on, että hakija on lähellä jotakin Euroopan tason poliittista puoluetta, joka on rekisteröity mainitussa asetuksessa säädettyjen edellytysten ja menettelyjen mukaisesti.

               (11)

               Kuten johdanto-osan 8 kappaleessa todetaan, AEMN ei ole Euroopan tason poliittinen puolue, joka on rekisteröity asetuksessa (EU, Euratom) N:o 1141/2014 säädettyjen edellytysten ja menettelyjen mukaisesti.

               (12)

               Siksi esitys ei täytä yhtä asetuksen (EU, Euratom) N:o 1141/2014 3 artiklan 2 kohdassa säädetyistä edellytyksistä eikä etenkään asetuksen 3 artiklan 2 kohdan a alakohdan mukaista edellytystä,

         ON HYVÄKSYNYT TÄMÄN PÄÄTÖKSEN:
   1 artikla
   Identités & traditions européennes -säätiön esitys sen rekisteröinnistä Euroopan tason poliittiseksi säätiöksi hylätään.
   2 artikla
   Tämä päätös tulee voimaan päivänä, jona se annetaan tiedoksi.
   3 artikla
   Tämä päätös on osoitettu vastaanottajalle

               Identités & traditions européennes

               Rue des Alliés 15

               6044 Roux (Charleroi)

               BELGIQUE/BELGIË

      Tehty Brysselissä 13 päivänä marraskuuta 2017.

            Euroopan tason poliittisista puolueista ja Euroopan tason poliittisista säätiöistä vastaavan viranomaisen puolesta

            Johtaja

         M. ADAM

      (1)  EUVL L 317, 4.11.2014, s. 1.


title: Neuvoston päätös (YUTP) 2018/466, annettu 21 päivänä maaliskuuta 2018, Egyptin tilanteen johdosta määrättävistä tiettyihin henkilöihin, yhteisöihin ja elimiin kohdistuvista rajoittavista toimenpiteistä annetun päätöksen 2011/172/YUTP muuttamisesta

text:
               21.3.2018

               FI

               Euroopan unionin virallinen lehti

               LI 78/3

         NEUVOSTON PÄÄTÖS (YUTP) 2018/466,
   annettu 21 päivänä maaliskuuta 2018,
   Egyptin tilanteen johdosta määrättävistä tiettyihin henkilöihin, yhteisöihin ja elimiin kohdistuvista rajoittavista toimenpiteistä annetun päätöksen 2011/172/YUTP muuttamisesta
   EUROOPAN UNIONIN NEUVOSTO, joka
   ottaa huomioon Euroopan unionista tehdyn sopimuksen ja erityisesti sen 29 artiklan,
   ottaa huomioon unionin ulkoasioiden ja turvallisuuspolitiikan korkean edustajan ehdotuksen,
   sekä katsoo seuraavaa:

               (1)

               Neuvosto antoi 21 päivänä maaliskuuta 2011 päätöksen 2011/172/YUTP (1) Egyptin tilanteen johdosta määrättävistä tiettyihin henkilöihin, yhteisöihin ja elimiin kohdistuvista rajoittavista toimenpiteistä.

               (2)

               Päätöksen 2011/172/YUTP uudelleentarkastelun perusteella rajoittavia toimenpiteitä olisi jatkettava 22 päivään maaliskuuta 2019.

               (3)

               Neljää päätöksen 2011/172/YUTP liitteessä lueteltua henkilöä koskevia perusteluja olisi muutettava.

               (4)

               Kuusi henkilöä pitäisi poistaa päätöksen 2011/172/YUTP liitteessä olevasta luettelosta luonnollisista henkilöistä, oikeushenkilöistä, yhteisöistä ja elimistä.

               (5)

               Päätös 2011/172/YUTP olisi näin ollen muutettava tämän mukaisesti,

         ON HYVÄKSYNYT TÄMÄN PÄÄTÖKSEN:
   1 artikla
   Muutetaan päätös 2011/172/YUTP seuraavasti:

               1)

               Korvataan 5 artiklan toinen kohta seuraavasti:
               ”Tätä päätöstä sovelletaan 22 päivään maaliskuuta 2019.”

               2)

               Muutetaan liite tämän päätöksen liitteen mukaisesti.

         2 artikla
   Tämä päätös tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.

      Tehty Brysselissä 21 päivänä maaliskuuta 2018.

            Neuvoston puolesta

            Puheenjohtaja

         E. ZAHARIEVA

      (1)  Neuvoston päätös 2011/172/YUTP, annettu 21 päivänä maaliskuuta 2011, Egyptin tilanteen johdosta määrättävistä tiettyihin henkilöihin, yhteisöihin ja elimiin kohdistuvista rajoittavista toimenpiteistä (EUVL L 76, 22.3.2011, s. 63).

      LIITE

                  1.

                  Korvataan päätöksen 2011/172/YUTP liitteessä olevat jäljempänä mainittuja henkilöitä koskevat merkinnät seuraavasti:

                              Nimi (ja mahdolliset peitenimet)

                              Tunnistamistiedot

                              Perusteet

                              2.

                              ”Suzanne Saleh Thabet

                              Egyptin arabitasavallan entisen presidentin Mohamed Hosni Elsayed Mubarakin puoliso
                              Syntymäaika: 28.2.1941
                              Nainen

                              Lähellä Mohamed Hosni Elsayed Mubarakia, joka on oikeudenkäynnin tai varojen takaisinperimisprosessin kohteena asiassa, jonka Egyptin viranomaiset ovat panneet vireille tuomioistuimen annettua lopullisen päätöksen valtion varojen väärinkäytöstä korruption vastaisen Yhdistyneiden kansakuntien yleissopimuksen perusteella.

                              4.

                              Heidy Mahmoud Magdy Hussein Rasekh

                              Egyptin arabitasavallan entisen presidentin pojan Alaa Mohamed Hosni Elsayed Mubarakin puoliso
                              Syntymäaika: 5.10.1971
                              Nainen

                              Oikeudenkäynnin tai varojen takaisinperimisprosessin kohteena asiassa, jonka Egyptin viranomaiset ovat panneet vireille tuomioistuimen annettua lopullisen päätöksen valtion varojen väärinkäytöstä korruption vastaisen Yhdistyneiden kansakuntien yleissopimuksen perusteella, ja Alaa Mohamed Hosni Elsayed Mubarakia lähellä oleva henkilö.

                              6.

                              Khadiga Mahmoud El Gammal

                              Egyptin arabitasavallan entisen presidentin pojan Gamal Mohamed Hosni Elsayed Mubarakin puoliso
                              Syntymäaika: 13.10.1982
                              Nainen

                              Oikeudenkäynnin tai varojen takaisinperimisprosessin kohteena asiassa, jonka Egyptin viranomaiset ovat panneet vireille tuomioistuimen annettua lopullisen päätöksen valtion varojen väärinkäytöstä korruption vastaisen Yhdistyneiden kansakuntien yleissopimuksen perusteella, ja Gamal Mohamed Hosni Elsayed Mubarakia lähellä oleva henkilö.

                              19.

                              Elham Sayed Salem Sharshar

                              Habib Ibrahim Eladlin puoliso
                              Syntymäaika: 23.1.1963
                              Nainen

                              Oikeudenkäynnin kohteena valtion varojen väärinkäytöstä korruption vastaisen Yhdistyneiden kansakuntien yleissopimuksen perusteella, ja Habib Ibrahim Eladlia lähellä oleva henkilö.”

                  2.

                  Poistetaan päätöksen 2011/172/YUTP liitteessä olevat seuraavia henkilöitä koskevat merkinnät:

                              7.

                              Ahmed Abdelaziz Ezz,

                              8.

                              Abla Mohamed Fawzi Ali Ahmed Salama,

                              9.

                              Khadiga Ahmed Ahmed Kamel Yassin,

                              10.

                              Shahinaz Abdel Aziz Abdel Wahab Al Naggar,

                              11.

                              Ahmed Alaeldin Amin Abdemaksoud Elmaghraby,

                              12.

                              Naglaa Abdallah El Gazaerly.


title: Neuvoston päätös (EU, Euratom) 2018/472, annettu 19 päivänä maaliskuuta 2018, tilintarkastustuomioistuimen jäsenen nimittämisestä

text:
               22.3.2018

               FI

               Euroopan unionin virallinen lehti

               L 79/23

         NEUVOSTON PÄÄTÖS (EU, Euratom) 2018/472,
   annettu 19 päivänä maaliskuuta 2018,
   tilintarkastustuomioistuimen jäsenen nimittämisestä
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 286 artiklan 2 kohdan,
   ottaa huomioon Euroopan atomienergiayhteisön perustamissopimuksen ja erityisesti sen 106 A artiklan,
   ottaa huomioon Belgian kuningaskunnan ehdotuksen,
   ottaa huomioon Euroopan parlamentin lausunnon (1),
   sekä katsoo seuraavaa:

               (1)

               Karel PINXTENin toimikausi tilintarkastustuomioistuimen jäsenenä päättyi 28 päivänä helmikuuta 2018.

               (2)

               Tämän vuoksi tilintarkastustuomioistuimeen olisi nimitettävä uusi jäsen,

         ON HYVÄKSYNYT TÄMÄN PÄÄTÖKSEN:
   1 artikla
   Nimitetään Annemie TURTELBOOM tilintarkastustuomioistuimen jäseneksi toimikaudeksi, joka alkaa 1 päivänä toukokuuta 2018 ja päättyy 30 päivänä huhtikuuta 2024.
   2 artikla
   Tämä päätös tulee voimaan päivänä, jona se hyväksytään.

      Tehty Brysselissä 19 päivänä maaliskuuta 2018.

            Neuvoston puolesta

            Puheenjohtaja

         R. PORODZANOV

      (1)  Lausunto annettu 1. maaliskuuta 2018 (ei vielä julkaistu virallisessa lehdessä).


title: Neuvoston päätös (EU) 2018/467, annettu 25 päivänä syyskuuta 2017, Libanonin tasavallan osallistumista Välimeren alueen tutkimus- ja innovointikumppanuuteen (PRIMA) koskevat ehdot ja edellytykset vahvistavan Euroopan unionin ja Libanonin tasavallan välistä tieteellistä ja teknologista yhteistyötä koskevan sopimuksen allekirjoittamisesta unionin puolesta ja sen väliaikaisesta soveltamisesta

text:
               22.3.2018

               FI

               Euroopan unionin virallinen lehti

               L 79/1

         NEUVOSTON PÄÄTÖS (EU) 2018/467,
   annettu 25 päivänä syyskuuta 2017,
   Libanonin tasavallan osallistumista Välimeren alueen tutkimus- ja innovointikumppanuuteen (PRIMA) koskevat ehdot ja edellytykset vahvistavan Euroopan unionin ja Libanonin tasavallan välistä tieteellistä ja teknologista yhteistyötä koskevan sopimuksen allekirjoittamisesta unionin puolesta ja sen väliaikaisesta soveltamisesta
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 186 artiklan yhdessä sen 218 artiklan 5 kohdan kanssa,
   ottaa huomioon Euroopan komission ehdotuksen,
   sekä katsoo seuraavaa:

               (1)

               Euroopan parlamentin ja neuvoston päätöksessä (EU) 2017/1324 (1) säädetään unionin osallistumisesta useiden jäsenvaltioiden yhdessä käynnistämään Välimeren alueen tutkimus- ja innovointikumppanuuteen, jäljempänä ’PRIMA’.

               (2)

               PRIMAn tavoitteena on panna täytäntöön yhteinen ohjelma, jolla luodaan tutkimus- ja innovointivalmiuksia sekä kehitetään osaamista ja yhteisiä innovatiivisia ratkaisuja elintarviketuotantojärjestelmiä varten, jotta niistä tehdään kestäviä, sekä Välimeren alueen integroidun vesihuollon ja vesivarojen hoidon osalta tehdään kyseisistä järjestelmistä sekä kyseisestä vesihuollosta ja vesivarojen hoidosta ilmastonmuutosta paremmin kestäviä, tehokkaampia, kustannustehokkaampia ja ympäristöllisesti ja sosiaalisesti kestävämpiä sekä edistetään veden niukkuuteen, elintarviketurvaan, ravitsemukseen, terveyteen, hyvinvointiin ja muuttoliikkeeseen liittyvien ongelmien ratkaisemista niiden alkuvaiheessa.

               (3)

               PRIMAn käynnistämisestä vastaavat yhdessä useat jäsenvaltiot ja kolmannet maat, jäljempänä ’osallistujavaltiot’, jotka ovat vahvasti sitoutuneet tieteelliseen, hallinnolliseen ja taloudelliseen yhdentymiseen samoin ehdoin ja edellytyksin.

               (4)

               Libanonin tasavalta, jäljempänä ’Libanon’, on ilmaissut halukkuutensa liittyä PRIMAan osallistujavaltiona ja tasavertaisesti PRIMAan osallistuvien jäsenvaltioiden ja tutkimuksen ja innovoinnin puiteohjelmaan ”Horisontti 2020” (2014–2020) assosioituneiden kolmansien maiden kanssa.

               (5)

               Päätöksen (EU) 2017/1324 1 artiklan 2 kohdan mukaisesti Libanonista tulee PRIMAn osallistujavaltio edellyttäen, että Libanon tekee unionin kanssa tieteellistä ja teknologista yhteistyötä koskevan kansainvälisen sopimuksen, jossa vahvistetaan ehdot ja edellytykset Libanonin osallistumiselle PRIMAan.

               (6)

               Neuvosto antoi 30 päivänä toukokuuta 2017 komissiolle luvan aloittaa unionin puolesta neuvottelut Libanonin kanssa Libanonin tasavallan osallistumista Välimeren alueen tutkimus- ja innovointikumppanuuteen (PRIMA) koskevat ehdot ja edellytykset vahvistavasta Euroopan unionin ja Libanonin tasavallan välisestä tieteellistä ja teknologista yhteistyötä koskevasta sopimuksesta, jäljempänä ’sopimus’, sillä varauksella, että päätös (EU) 2017/1324 hyväksytään. Neuvottelut saatettiin menestyksekkäästi päätökseen.

               (7)

               Sopimus olisi allekirjoitettava.

               (8)

               Jotta Libanon voisi osallistua PRIMAan alusta alkaen, sopimusta olisi sovellettava väliaikaisesti, kunnes sen voimaantulon edellyttämät menettelyt on saatettu päätökseen,

         ON HYVÄKSYNYT TÄMÄN PÄÄTÖKSEN:
   1 artikla
   Annetaan lupa allekirjoittaa Libanonin tasavallan osallistumista Välimeren alueen tutkimus- ja innovointikumppanuuteen (PRIMA) koskevat ehdot ja edellytykset vahvistava Euroopan unionin ja Libanonin tasavallan välistä tieteellistä ja teknologista yhteistyötä koskeva sopimus unionin puolesta sillä varauksella, että mainitun sopimuksen tekeminen saatetaan päätökseen.
   Sopimuksen teksti on liitetty tähän päätökseen.
   2 artikla
   Neuvoston puheenjohtaja valtuutetaan nimeämään yksi tai useampi henkilö, jolla on oikeus allekirjoittaa sopimus unionin puolesta.
   3 artikla
   Sopimusta sovelletaan sen voimaantulon edellyttämien menettelyjen päätökseen saattamiseen asti väliaikaisesti sen allekirjoittamisesta lukien.
   4 artikla
   Tämä päätös tulee voimaan päivänä, jona se hyväksytään.

      Tehty Brysselissä 25 päivänä syyskuuta 2017.

            Neuvoston puolesta

            Puheenjohtaja

         M. MAASIKAS

      (1)  Euroopan parlamentin ja neuvoston päätös (EU) 2017/1324, annettu 4 päivänä heinäkuuta 2017, unionin osallistumisesta useiden jäsenvaltioiden yhdessä käynnistämään Välimeren alueen tutkimus- ja innovointikumppanuuteen (PRIMA) (EUVL L 185, 18.7.2017, s. 1).


title: Neuvoston päätös (EU) 2018/473, tehty 19 päivänä maaliskuuta 2018 alueiden komitean yhden jäsenen, jota Saksan liittotasavalta on ehdottanut, nimeämisestä

text:
               22.3.2018

               FI

               Euroopan unionin virallinen lehti

               L 79/24

         NEUVOSTON PÄÄTÖS (EU) 2018/473,
   tehty 19 päivänä maaliskuuta 2018
   alueiden komitean yhden jäsenen, jota Saksan liittotasavalta on ehdottanut, nimeämisestä
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 305 artiklan,
   ottaa huomioon Saksan hallituksen ehdotuksen,
   sekä katsoo seuraavaa:

               (1)

               Neuvosto hyväksyi 26 päivänä tammikuuta 2015, 5 päivänä helmikuuta 2015 ja 23 päivänä kesäkuuta 2015 päätökset (EU) 2015/116 (1), (EU) 2015/190 (2) ja (EU) 2015/994 (3) alueiden komitean jäsenten ja varajäsenten nimeämisestä 26 päivänä tammikuuta 2015 alkavaksi ja 25 päivänä tammikuuta 2020 päättyväksi kaudeksi.

               (2)

               Yksi alueiden komitean jäsenen paikka on vapautunut Hans-Josef VOGELin toimikauden päätyttyä,

         ON HYVÄKSYNYT TÄMÄN PÄÄTÖKSEN:
   1 artikla
   Nimetään seuraava henkilö alueiden komitean jäseneksi jäljellä olevaksi toimikaudeksi eli 25 päivään tammikuuta 2020:

               —

               Eckhard RUTHEMEYER, Bürgermeister der Stadt Soest.

         Article 2
   Tämä päätös tulee voimaan päivänä, jona se hyväksytään.

      Tehty Brysselissä 19 päivänä maaliskuuta 2018.

            Neuvoston puolesta

            Puheenjohtaja

         R. POROZDANOV

      (1)  Neuvoston päätös (EU) 2015/116, annettu 26 päivänä tammikuuta 2015, alueiden komitean jäsenten ja varajäsenten nimeämisestä 26 päivän tammikuuta 2015 ja 25 päivän tammikuuta 2020 väliseksi kaudeksi (EUVL L 20, 27.1.2015, s. 42).

      (2)  Neuvoston päätös (EU) 2015/190, annettu 5 päivänä helmikuuta 2015, alueiden komitean jäsenten ja varajäsenten nimeämisestä 26 päivänä tammikuuta 2015 alkavaksi ja 25 päivänä tammikuuta 2020 päättyväksi kaudeksi (EUVL L 31, 7.2.2015, s. 25).

      (3)  Neuvoston päätös (EU) 2015/994, annettu 23 päivänä kesäkuuta 2015, alueiden komitean jäsenten ja varajäsenten nimeämisestä 26 päivänä tammikuuta 2015 alkavaksi ja 25 päivänä tammikuuta 2020 päättyväksi kaudeksi (EUVL L 159, 25.6.2015, s. 70).


title: Neuvoston päätös, annettu 19 päivänä maaliskuuta 2018, Euroopan ammatillisen koulutuksen kehittämiskeskuksen johtokunnan nimittämisestä

text:
               22.3.2018

               FI

               Euroopan unionin virallinen lehti

               C 107/3

         NEUVOSTON PÄÄTÖS,
   annettu 19 päivänä maaliskuuta 2018,
   Euroopan ammatillisen koulutuksen kehittämiskeskuksen johtokunnan nimittämisestä
   (2018/C 107/03)
   EUROOPAN UNIONIN NEUVOSTO, joka
   ottaa huomioon Euroopan ammatillisen koulutuksen kehittämiskeskuksen perustamisesta 10 päivänä helmikuuta 1975 annetun neuvoston asetuksen (ETY) N:o 337/75 ja erityisesti sen 4 artiklan (1),
   ottaa huomioon Romanian hallituksen toimittaman ehdotuksen,
   sekä katsoo seuraavaa:

               (1)

               Neuvosto nimitti 14 päivänä heinäkuuta 2015 (2) ja 14 päivänä syyskuuta 2015 (3) hyväksymillään päätöksillä Euroopan ammatillisen koulutuksen kehittämiskeskuksen johtokunnan jäsenet 18 päivänä syyskuuta 2015 alkavaksi ja 17 päivänä syyskuuta 2018 päättyväksi toimikaudeksi.

               (2)

               Kehittämiskeskuksen johtokunnan jäsenen paikka hallitusten edustajien ryhmässä on Romanian käytettävissä Gabriel PETREn erottua.

               (3)

               Edellä mainitun keskuksen johtokuntaan olisi nimitettävä jäsenet jäljellä olevaksi toimikaudeksi, joka päättyy 17 päivänä syyskuuta 2018,

         ON PÄÄTTÄNYT SEURAAVAA:
   1 artikla
   Nimitetään seuraava henkilö Euroopan ammatillisen koulutuksen kehittämiskeskuksen johtokunnan jäseneksi jäljellä olevaksi toimikaudeksi eli 17 päivään syyskuuta 2018:
   HALLITUSTEN EDUSTAJAT:

               ROMANIA

               Felicia Ioana SĂNDULESCU

         2 artikla
   Tämä päätös julkaistaan tiedoksi Euroopan unionin virallisessa lehdessä.

      Tehty Brysselissä 19 päivänä maaliskuuta 2018.

            Neuvoston puolesta

            Puheenjohtaja

         R. PORODZANOV

      (1)  EYVL L 39, 13.2.1975, s. 1.

      (2)  EUVL C 232, 16.7.2015, s. 2.

      (3)  EUVL C 305, 16.9.2015, s. 2.